Ionuț Stroe, purtătorul de cuvânt al PNL, a declarat luni seară, pentru B1 TV, că marți, probabil, PNL și PSD vor anunța candidatul comun la Primăria Capitalei. El a avut cuvinte de laudă pentru medicul Cătălin Cîrstoiu, managerul Spitalului Universitar din București, vehiculat ca fiind acest candidat, dar s-a ferit să spună sigur că el va fi.
Ionuț Stroe a susținut întâi că, probabil, un anunț oficial al coaliției va veni marți, 19 martie.
"Acum vă pot confirma că am identificat destul de multe nume potrivite pentru a fi susținute de coaliția PNL-PSD care, evident, se pot detașa foarte ușor în viitoarea dezbatere publică. Unul dintre ei este cu siguranță medicul și managerul Spitalului Universitar, dl Cîrstoiu, dar știți că noi l-am avansat public și l-am susținut pe Sebastian Burduja pentru o astfel de soluție în cadrul coaliției.
Profilul public al acestui candidat ține de profesionalism, de moralitare, vrem un om care a arătat că e un foarte bun manager și care a înțeles cu ce se mănâncă o instituție complexă precum Primăria Capitalei, nu un om care să piardă timpul învățând la Primărie", a mai susținutIonuț Stroe, punctând apoi că peste 70% dintre bucureșteni vor o schimbare la PMB și "să se deblocheze situația instituțională și administrativă în care a ajuns Bucureștiul cu un începător precum a fost Nicușor Dan".
"Oferta va fi comună de sus până jos, completă pentru toate sectoarele liste comune de consilieri și, bineînțeles, primar general susținut de ambele partide pentru că ne dorim un primar puternic", a continuat Stroe.
El a precizat apoi că PNL a fost deschis la persoane din afara partidului, la intelectuali, și l-a dat exemplu chiar pe Nicolae Ciucă, "om cu foarte bună reputație în Armată".
"Notorietate politică capeți foarte ușor când două partide mainstream, două partide mari, PSD și PNL pot să-și activele zecile de mii de membri și să popularizeze această ofertă electorală", a mai declarat purtătorul de cuvânt al PNL.